CELEX: 52008XG0606(01)
Language: lv
Date: 2008-06-06
Title: Padomes secinājumi ( 2008. gada 22. maijs ) par Eiropas pieeju, kā sekmēt mediju lietotprasmi digitālajā vidē

6.6.2008   
            
            
               LV
            
            
               Eiropas Savienības Oficiālais Vēstnesis
            
            
               C 140/8
            
         Padomes secinājumi (2008. gada 22. maijs) par Eiropas pieeju, kā sekmēt mediju lietotprasmi digitālajā vidē
   (2008/C 140/08)
   EIROPAS SAVIENĪBAS PADOME,
   ņemot vērā, ka:
   
               —
            
            
               jaunajā Audiovizuālo mediju pakalpojumu direktīvā aicināts, ka “būtu jāveicina mediju lietotājprasme visos sabiedrības slāņos” un rūpīgi pārraudzīt progresu šajā jomā. Tajā ir paredzēts Komisijas pienākums sniegt ziņojumu par mediju lietotprasmes līmeni visās dalībvalstīs (1). Tādēļ ir vajadzīgi mediju lietotprasmes līmeņu novērtējuma kritēriji;
            
         
               —
            
            
               Eiropas Parlaments ir lūdzis Padomi un Komisiju “izveidot un īstenot izglītojošas programmas plašsaziņas līdzekļos, lai veicinātu Eiropas pilsoņu aktivitāti un atbildību” (2);
            
         
               —
            
            
               arī Unesco ir uzsvērusi mediju lietotprasmes būtisko nozīmi, piemēram, “Grīnvaldes deklarācijā attiecībā uz izglītošanu par plašsaziņas līdzekļiem” (“Grünwald Declaration on Media Education”) (1982. gads) un Parīzes darba kārtībā — divpadsmit ieteikumos izglītošanā par plašsaziņas līdzekļiem (Paris Agenda — twelve recommendations for media education) (2007. gads), kā arī Eiropas Padome — “Ministru komitejas ieteikumos dalībvalstīm, lai bērniem nodrošinātu iespējas jaunajā informācijas un komunikāciju vidē” (2006. gads);
            
         
               —
            
            
               Komisija ir veikusi mediju lietotprasmes jautājumiem veltītas sabiedriskas apspriedes (3) un pētījumu “Pašreizējās tendences un stratēģijas attiecībā uz mediju lietotprasmi Eiropā” (4);
            
         
               —
            
            
               Eiropas Parlamenta un Padomes Ieteikumā par pamatprasmēm mūžizglītībā (2006. g.) ir norādītas ar digitālajām iemaņām saistītās zināšanas, prasmes un attieksme;
            
         
               —
            
            
               Eiropas Parlamenta un Padomes 2006. gada 20. decembra Ieteikums par nepilngadīgo personu un cilvēka cieņas aizsardzību un par tiesībām uz atbildi saistībā ar Eiropas audiovizuālo un tiešsaistes informācijas pakalpojumu nozares konkurētspēju (2006. g.) jau satur vairākus iespējamus pasākumus, lai veicinātu mediju lietotprasmi.
            
         1.   PAUŽ GANDARĪJUMU
   
               —
            
            
               par Komisijas paziņojumu “Eiropas pieeja, kā sekmēt plašsaziņas līdzekļu lietotprasmi digitālajā vidē”, kas ir Eiropas audiovizuālās politikas pilnveides jauns elements.
            
         2.   APSTIPRINA
   
               —
            
            
               Eiropas Komisijas ierosināto stratēģisko skatījumu par mediju lietotprasmi, saskaņā ar kuru tā ir svarīgs faktors aktīvai pilsoņu iesaistei mūsdienu informācijas sabiedrībā un var sniegt ieguldījumu Lisabonas stratēģijas mērķu sasniegšanā.
            
         3.   APZINĀS
   
               —
            
            
               mediju lietotprasmes nozīmi un lomu, lai veicinātu pilsoņu aktīvu līdzdalību sabiedrības ekonomiskajā, kultūras un demokrātiskajā dzīvē;
            
         
               —
            
            
               to, ka no mediju lietotprasmes un jo īpaši no spējas kritiski novērtēt saturu ievērojamā mērā ir atkarīga lietotāju uzticēšanās ciparu tehnoloģijām un medijiem, un, attiecīgi — IKT un medijiem, kuri ir prioritāte atbilstīgi “i2010” politikas pamatstratēģijai;
            
         
               —
            
            
               prasmīgu mediju lietotāju nozīmi attiecībā uz viedokļu dažādību medijos un to satura kvalitāti;
            
         
               —
            
            
               dažādos centienus, kas notiek dalībvalstīs, lai uzlabotu un sekmētu mediju lietotprasmi, pat ja dalībvalstu prakse un līmenis atšķiras;
            
         
               —
            
            
               to, ka nav vienotu kritēriju un rādītāju, lai novērtētu mediju lietotprasmi;
            
         
               —
            
            
               to, cik svarīgi ir apzināt un veicināt labu praksi attiecībā uz mediju lietotprasmes attīstību;
            
         
               —
            
            
               to, cik liela nozīme mediju lietotājprasmes izaugsmē ir izglītībai un apmācībai un ka ir pastāvīgi jāuzlabo skolotāju apmācība un jāveicina pedagogu informētība visos izglītības un apmācības līmeņos.
            
         4.   UZSVER
   
               —
            
            
               nozīmi, kas ir Eiropas programmām un iniciatīvām, piemēram, programmai “MEDIA 2007”, Mūžizglītības programmai 2007.–2013. gadam un programmai “Safer Internet Plus”;
            
         
               —
            
            
               to, ka turpmākais darbs būtu jābalsta uz minētajām iniciatīvām un ar tām saistītajām iniciatīvām, lai īstenotu mērķi panākt pilsoņu lielāku informētību par mediju lietotprasmes nozīmīgumu;
            
         
               —
            
            
               vajadzību dalībvalstīm veikt regulāru savstarpēju apmaiņu ar informāciju, paraugpraksi un pedagoģijas metodēm izglītības jomā.
            
         5.   ŅEM VĒRĀ
   
               —
            
            
               Komisijas nodomu veikt vēl vienu pētījumu, lai izstrādātu kritērijus un rādītājus mediju lietotprasmes līmeņu novērtēšanai, atbilstīgi ņemot vērā notiekošo darbu citās starptautiskās organizācijās;
            
         
               —
            
            
               Komisijas nodomu turpināt sekmēt paraugprakses pilnveidošanu un apmaiņu mediju lietotprasmes jomā digitālajā vidē.
            
         6.   AICINA KOMISIJU
   
               —
            
            
               rūpīgi pārraudzīt notikumus šajā jomā un regulāri pārbaudīt, vai ir vajadzīgi turpmāki politikas pasākumi Eiropas līmenī;
            
         
               —
            
            
               izmantot atbilstīgi izveidotu Kontaktkomiteju, kas izveidota ar Audiovizuālo mediju pakalpojumu direktīvu, kā forumu, kurā apmainīties ar informāciju un paraugpraksi par mediju lietotprasmi un sniegt ieguldījumu šīs jomas politikas izveidē. Eksperti no privātā sektora un citas ieinteresētās puses būtu jāuzaicina sniegt ieguldījumu šajā darbā.
            
         7.   AICINA DALĪBVALSTIS
   
               —
            
            
               mudināt attiecīgās iestādes, piemēram, tās, kas atbild par audiovizuālās un elektroniskās komunikācijas regulēšanu, sadarboties un palīdzēt veicināt mediju lietotprasmi;
            
         
               —
            
            
               veicināt un vienkāršot rīcības kodeksu izstrādi un ieviešanu un citas kopregulācijas un pašregulācijas iniciatīvas kopīgi ar visām ieinteresētajām personām valsts līmenī;
            
         
               —
            
            
               mudināt visas ieinteresētās puses, jo īpaši mediju un IKT nozarē, pašām regulāri veikt pētījumus un novērojumus par dažādiem mediju lietotprasmes aspektiem un dimensijām;
            
         
               —
            
            
               sekmēt izpratnes veicināšanas iniciatīvas, tostarp tās, kurās konkrētāk pievēršas IKT izmantošanai, kas domātas jauniešiem un viņu vecākiem, un iesaista jauniešu organizācijas, kā arī medijus;
            
         
               —
            
            
               sekmēt mediju lietotprasmi saistībā ar to mūžizglītības stratēģijām un veicināt mācīšanos no līdzbiedriem, kā arī mācību spēku paraugprakses apmaiņu šajā izglītības aspektā.
            
         
      (1)  26. pants: Komisija “iesniedz ziņojumu (…) par šīs direktīvas piemērošanu un, ja vajadzīgs, izstrādā turpmākus priekšlikumus, lai to pielāgotu pārmaiņām audiovizuālo mediju pakalpojumu jomā, jo īpaši — ņemot vērā jaunākos tehnoloģijas sasniegumus, konkurētspēju nozarē un mediju lietotājprasmes līmeni visās dalībvalstīs”.
   
      (2)  2005. gada 6. septembra Rezolūcija par Direktīvu “Televīzija bez robežām” (89/552/EEK).
   
      (3)  Sk. Ziņojumu par mediju lietotprasmes jautājumiem veltīto sabiedrisko apspriežu rezultātiem:
   http://ec.europa.eu/avpolicy/media_literacy/docs/report_on_ml_2007.pdf
   
      (4)  Skatīt: http://ec.europa.eu/avpolicy/media_literacy/index_en.htm